โออิชิทุ่ม120ล้านสานต่อแคมเปญไปแต่ตัวทัวร์ยกแก๊งค์
โออิชิสานต่อแคมเปญไปแต่ตัวทัวร์ยกแก๊งค์ ทุ่มไม่อั้นช้อปสนั่นญี่ปุ่น 30 แก๊งค์ 30 ล้านเยน หวังรักษาแชมป์ตลาดเครื่องดื่มทุกประเภท
17 ก.พ. 2553

โออิชิสานต่อแคมเปญไปแต่ตัวทัวร์ยกแก๊งค์ ทุ่มไม่อั้นช้อปสนั่นญี่ปุ่น 30 แก๊งค์ 30 ล้านเยน หวังรักษาแชมป์ตลาดเครื่องดื่มทุกประเภท 
นายตัน ภาสกรนที กรรมการผู้จัดการ บริษัท โออิชิ กรุ๊ป กล่าวว่า แคมเปญไปแต่ตัว ทัวร์ยกแก๊งค์ ภาค 2 ในปีที่ผ่านมา ได้รับการตอบรับจากผู้บริโภคดีมากขึ้นกว่าปีแรกสามารถสร้างยอดขายรวมทั้งสิ้น 1,120 ล้านบาท เพิ่มขึ้นประมาณ 18% ภายใน 3 เดือน เมื่อเทียบกับยอดขายปีก่อนหน้า
สำหรับปีนี้ บริษัท ได้วางเป้าหมายที่จะสานต่อสุดยอดแคมเปญที่ทุกคนรอคอย ทั้งนี้เนื่องจากโออิชิ กรีนทีมีส่วนแบ่งทางการตลาดถึง 64 % การที่มีแคมเปญกระตุ้นตลาดก็เท่ากับช่วยสร้างสีสันให้ตลาดเครื่องดื่มในไทยคึกคักขึ้น สำหรับในปีนี้จึงได้ทุ่มงบ 120 ล้านบาท เพื่อเพิ่มความแรงของแคมเปญขึ้นไปอีก จากผลิตภัณฑ์โออิชิ กรีนที, โออิชิ แบล็คที, โออิชิ มัทฉะ, อะมิโนพลัส และกาแฟพรีเมี่ยมพร้อมดื่มคอฟฟิโอ ตั้งแต่วันที่ 1 มีนาคม – 31 พฤษภาคม 2553 
ทั้งนี้ นอกเหนือจากผู้โชคดี 1 ท่านจะพาเพื่อนร่วมแก๊งค์ไปได้อีก 3 คน รวม 30 แก๊ง  ไปสัมผัสประสบการณ์ ท่องเที่ยวประเทศญี่ปุ่นสุดหรูแบบ ‘กินดี อยู่ดี ฟรีทุกอย่าง’ แล้ว  สิ่งพิเศษสำหรับแคมเปญครั้งนี้คือผู้ได้รับรางวัลแต่ละแก๊งจะได้รับ Gift Voucher มูลค่า 1 ล้านเยนให้ช้อปสินค้าแบรนด์โปรดในแหล่งช้อปปิ้งยอดนิยมชื่อดังของญี่ปุ่น ซึ่งคาดว่าจะทำให้แคมเปญนี้กลายเป็น Talk of The Town แห่งปี 2553 ทีเดียว